CELEX: 62009TN0140
Language: et
Date: 2009-04-07 00:00:00
Title: Kohtuasi T-140/09: 7. aprillil 2009 esitatud hagi — Prysmian, Prysmian Cavi e Sistemi Energia versus komisjon

20.6.2009   
            
            
               ET
            
            
               Euroopa Liidu Teataja
            
            
               C 141/50
            
         7. aprillil 2009 esitatud hagi — Prysmian, Prysmian Cavi e Sistemi Energia versus komisjon
   (Kohtuasi T-140/09)
   2009/C 141/104
   Kohtumenetluse keel: itaalia
   
      Pooled
   
   
      Hagejad: Prysmian SpA (Milano, Itaalia), Prysmian Cavi e Sistemi Energia Srl (Milano, Itaalia) (esindajad: advokaadid A. Pappalardo, F. Russo, M. L. Stasi ja C. Tesauro)
   
      Kostja: Euroopa Ühenduste Komisjon
   
      Hagejate nõuded
   
   
               —
            
            
               Tühistada komisjoni 9. jaanuari 2009. aasta otsus, millega komisjon määras kontrollide läbiviimise (juhtum COMP/39610 — Surge);
            
         
               —
            
            
               tunnistada õigusvastaseks ja määruse nr 1/2003 artikli 20 lõikega 2 vastuolus olevaks komisjoni otsus teha koopia mõnede Prysmiani juhatusse kuuluvate isikute arvutite kõvaketta sisust ning analüüsida seda komisjoni ruumides Brüsselis;
            
         
               —
            
            
               alternatiivselt eelmises punktis nõutule, tunnistada kontrollijate käitumine meelevaldseks osas, milles nad neile otsusega antud pädevusi vääralt tõlgendades võtsid koopia teatavate kõvaketaste kogu sisust, et analüüsida seda hiljem komisjoni ruumides Brüsselis;
            
         
               —
            
            
               kohustada komisjoni tagastama Prysmianile kõik dokumendid, mis saadi õigusvastaselt ettevõtte Milano kontoris läbiviidud kontrollimiste käigus või eraldati kõvaketta koopialt Brüsselis komisjoni ruumides toimunud analüüsi raames;
            
         
               —
            
            
               kohustada komisjoni hoiduma kasutamast õigusvastaselt saadud dokumente mis tahes viisil, eelkõige menetluses väidetava konkurentsivastase ja EÜ artiklit 81 rikkuva tegevuse tuvastamiseks elektrikaablite sektoris;
            
         
               —
            
            
               mõista kohtukulud välja komisjonilt.
            
         
      Väited ja peamised argumendid
   
   Käesolev hagi puudutab otsust, mille komisjon võttis vastu 9. jaanuaril 2009, et tuvastada väidetav konkurentsivastane ja EÜ artiklit 81 rikkuv tegevus elektrikaablite sektoris, ning millega kohustati hagejaid allutama end kontrollile, mis on ette nähtud nõukogu määruse nr 1/2003 asutamislepingu artiklites 81 ja 82 sätestatud konkurentsieeskirjade rakendamise kohta (1), artikli 20 lõikes 4.
   Sellega seoses tuleb rõhutada, et kõnealuse otsuse täitmise etapis teavitati hagejaid, et kostja oli otsustanud teha juurdluses kasutatava koopia (forensic image) teatavate arvutite kõvakettast, et jätkata uurimist Brüsselis.
   Esitatud väidete toetuseks toovad hagejad esile, et:
   
               —
            
            
               määrus nr 1/2003 sätestab sõnaselgelt, et kontrolliõigust tuleb teostada ettevõtja ruumides ning näeb ette, et need ruumid võib pitseerida, kui kontrollimine vältab mitu päeva; ükski säte ei anna komisjonile õigust teha koopiat kogu kõvakettast, viia see ettevõtja ruumidest välja ning analüüsida seda oma ruumides;
            
         
               —
            
            
               kostja pikendas kontrolli läbiviimise aega ühe kuuni, jättes hagejad teadmatusse juurdluse tegeliku ulatuse osas;
            
         
               —
            
            
               komisjon takistas hagejatel mitme nädala jooksul hindamast — kõigist asjaoludest teadlikuna — võimalust taotleda osalust leebema kohtlemise programmis;
            
         
               —
            
            
               kostjale etteheidetud tegevus kujutab endast ühenduse seadusandja poolt oma kontrolliõigusele seatud piiride ilmselget rikkumist, mis kahjustab tõsiselt kontrollialuste ettevõtjate võimalusi end kaitsta.
            
         
      (1)  EÜT L 1, lk 1; ELT eriväljaanne 08/02, lk 205.